Diana
        
         (romersk gudinne)
Store norske leksikon,Religion og filosofi,Historiske religioner,Romersk religion
Diana er en romersk månegudinne. Hun var opprinnelig italisk, og det er svært usikkert når Diana-kulten ble overtatt av romerne. Ifølge tradisjonen ble Dianatempelet i Roma oppført på 500-tallet fvt. av Servius Tullius. Etter hvert ble hun oppfattet som datter av Jupiter og søster av Apollon.
Det viktigste kultstedet var Aricia-lunden nær Nemi (Nemi-sjøen kalles speculum Dianae, 'Dianas speil'). Foruten en rekke mindre, private altre i Roma, de såkalte diania, lå det et stort offentlig tempel på Aventiner-høyden.Diana var særlig populær hos kvinner og slaver. Kildene forteller om hvordan kvinnene på hennes festdag 14. august gikk i prosesjon fra Roma til Aricia. Diana ble hellenisert svært tidlig (begynnelsen av 300-tallet), noe som førte til at hun overtok egenskaper fra en rekke andre gudinner; blant annet var hun gudinne for jakt, fruktbarhet og fødsel. Omkring begynnelsen av vår tidsalder var Diana fullstendig smeltet sammen med Artemis. Les mer i Store norske leksikon romersk mytologi romersk religion